Document ID: 32014R0623

DELEGIRANA UREDBA KOMISIJE (EU) št. 623/2014
z dne 14. februarja 2014
o določitvi odstopanja od Uredbe (EU) št. 1290/2013 Evropskega parlamenta in Sveta o pravilih za sodelovanje v okvirnem programu za raziskave in inovacije (2014-2020) - Obzorje 2020 ter za razširjanje njegovih rezultatov v zvezi s Skupnim podjetjem za industrijske panoge, ki temeljijo na rabi biomase
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1290/2013 Evropskega parlamenta in Sveta z dne 11. decembra 2013 o pravilih za sodelovanje v okvirnem programu za raziskave in inovacije (2014-2020) - Obzorje 2020 ter za razširjanje njegovih rezultatov in o razveljavitvi Uredbe (ES) št. 1906/2006 (1) ter zlasti člena 1(3)(b) Uredbe;
ob upoštevanju naslednjega:
(1)
Uredba (EU) št. 1291/2013 Evropskega parlamenta in Sveta (2) vzpostavlja okvirni program za raziskave in inovacije (2014-2020) (Obzorje 2020) in predvideva sodelovanje Unije v javno-zasebnih partnerstvih, vključno s skupnimi podjetji, na ključnih področjih, na katerih bi lahko raziskave in inovacije prispevale k širšim evropskim ciljem na področju konkurenčnosti in pomagale pri spoprijemanju z družbenimi izzivi.
(2)
Sodelovanje v posrednih ukrepih v okviru Obzorja 2020 bi moralo biti v skladu z Uredbo (EU) št. 1290/2013. Da se upoštevajo posebne operativne potrebe skupnih podjetij, vzpostavljenih v skladu s členom 187 PDEU na področju industrijskih panog, ki temeljijo na rabi biomase, se je na Komisijo za obdobje programa Obzorje 2020 preneslo pooblastilo za sprejemanje aktov v skladu s členom 290 Pogodbe.
(3)
Skupno podjetje za industrijske panoge, ki temeljijo na rabi biomase, je bilo ustanovljeno z Uredbo Sveta (EU) št. 560/2014 (3) na področju industrijskih panog, ki temeljijo na rabi biomase, za obdobje do 31. decembra 2024 za izvajanje skupne tehnološke pobude za industrijske panoge, ki temeljijo na rabi biomase.
(4)
Opredeljene so bile posebne operativne potrebe za pospeševanje in spodbujanje sodelovanja posebnih vrst udeležencev. Te posebne operativne potrebe so posledica trenutne razdrobljenosti tega rastočega industrijskega sektorja s številnimi majhnimi in srednjimi deležniki iz industrije. Sodelovanje navedenih deležnikov ter srednješolskih in visokošolskih ustanov in drugih akterjev v Skupnem podjetju za industrijske panoge, ki temeljijo na rabi biomase, bi bilo treba olajšati in spodbujati tudi zaradi njihovih potrjenih sposobnosti za raziskave in razvoj. Za doseganje optimalne ravni učinka finančnega vzvoda na zasebne naložbe bi morali biti pri ukrepih, ki niso namenjeni inovacijam, do financiranja Skupnega podjetja za industrijske panoge, ki temeljijo na rabi biomase, upravičeni samo navedeni deležniki.
(5)
Zato je primerno, da se določi odstopanje od člena 10(1) Uredbe (EU) št. 1290/2013, da se upravičenost do financiranja za ukrepe, ki niso namenjeni inovacijam, omeji na subjekte, kot so mala in srednja podjetja ali srednješolske in visokošolske ustanove -
SPREJELA NASLEDNJO UREDBO:
Člen 1
Z odstopanjem od člena 10(1) Uredbe (EU) št. 1290/2013 v zvezi s Skupnim podjetjem za industrijske panoge, ki temeljijo na rabi biomase, so za ukrepe na področju industrijskih panog, ki temeljijo na rabi biomase, ki niso namenjeni inovacijam, do financiranja Skupnega podjetja za industrijske panoge, ki temeljijo na rabi biomase, upravičeni samo naslednji udeleženci:
(a)
mala in srednja podjetja;
(b)
srednješolske in visokošolske ustanove;
(c)
neprofitni pravni subjekti, vključno s tistimi, katerih glavne dejavnosti vključujejo raziskave in tehnološki razvoj;
(d)
Skupno raziskovalno središče;
(e)
mednarodne evropske interesne organizacije.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. februarja 2014

Labels: 12
7
4
15